**Pamatojums trīs profesionālās tālākizglītības programmu izstrādei un īstenošanai praktizējošiem sociālajiem darbiniekiem specializācijas nolūkos**

**Darbība 1.1.1. projektā “Profesionāla un mūsdienīga sociālā darba attīstība”**

|  |  |
| --- | --- |
| **Specializācija\* / programmas nosaukums**  | **Pamatojums**  |
| 2635 12 Kopienas sociālais darbinieks, **programmas indikatīvs nosaukums “Sociālais darbs kopienā”** | (1) PIEPRASĪJUMS. Saskaņā ar projekta “Profesionāla un mūsdienīga sociālā darba attīstība pašvaldībās” ex-post izvērtējuma starprezultātiem 2022.gada decembrī, mācību vajadzības praktizējošiem sociālajiem darbiniekiem ietver: *kontakta nodibināšana ar pašvaldības darbiniekiem; iesaiste pašvaldības attīstības plānošanā; resursu piesaisti, grupu vadīšanu, par paaudžu atšķirībām; par kultūratšķirībām un kā strādāt ar dažādām etniskām grupām; par darbu, kas vērsts uz prevenciju,* u.c. (2) GATAVĪBA. Ņemot vērā projekta “Profesionāla sociālā darba attīstība pašvaldībās” pieredzi 2021-2023.gados, īstenojot metodiku “Sociālais darbs kopienā” un sociālajam darbam ar sociālās atstumtības un diskriminācijas riskam pakļautām iedzīvotāju grupām izstrādi, šīs izglītības vajadzības jau adresētas abās minētajās metodikās: izstrādātas mācību programmas, kuras izmantojamas un paplašināmas iepirkumu īstenojot.(3) NOZĪME UN ILGTSPĒJA. Pasaules prakse sociālā darba kopienā izpratnē gan Eiropā ( Vācija, Izraēla, Dānija ) , gan ASV ir saistīta ar daudzveidības vadību ( teritoriālu kopienu gadījumos) vai ar cilvēktiesību aizstāvību un spēcināšanu (funkcionālu kopienu gadījumos). Turklāt pasaules praksē sociālais darbs kopienā ietver būtisku mezopraktisku un makroprakstisku darbu dažādības veicināšanā un tolerantu kopienu attīstībā. “Sociālais darbs kopienā dod ne tikai iespēju patiesi īstenot dažādības praksi, bet vienlaikus palīdz arī palielināt individuālā darba efektivitāti, sniedzot iespēju piesaistīt kopienā esošos un klientu vajadzībām visatbilstošākos resursus, ko darbā ar individuālu klientu citkārt var palaist garām. Sociālais darbs kopienā ir saistīts ar sociālajām pārmaiņām. Kopienas sociālā darba prakse ir atzīta par galveno līdzekli sociālā darba profesijas tālākai attīstībai un sociālā taisnīguma nodrošināšanai.Kopienas sociālais darbs ietver izpratni par varas dinamiku un sociālajām attiecībām, kas regulē attiecības starp dažādām struktūrām un daudzveidīgām kopienām, un darbu, lai ar strukturālu pārmaiņu palīdzību panāktu sociālo taisnīgumu. Galvenā pieeja šim darbam ir pārliecība, ka cilvēkiem, kas darbojas kopā, ir lielas spējas pašiem uzlabot savus apstākļus, jo viņiem ir tiešas zināšanas par situāciju un to, kam ir jānotiek, lai lietasmainītos uz labo pusi. Tas atspoguļo sociālā darba profesijas pamatvērtības kopumā. Daži no rīkiem, ko izmanto kopienas sociālie darbinieki, ir izpratnes attīstīšana par problēmām un resursiem kopienā, līderu identificēšana un attīstība, stratēģisku alianšu veidošana, pieaugušo izglītība, sadarbības veicināšana un kopienas kapacitātes palielināšana. (Canadian Association of Social Workers)[[1]](#footnote-1).  |
| 2635 03 Sociālais DARBINIEKS darbam ar ģimeni un bērniem, **programmas indikatīvs nosaukums “Sociālais darbinieks darbam ar ģimeni, bērniem un jauniešiem”[[2]](#footnote-2)** | (2) PIEPRASĪJUMS. Saskaņā ar projekta “Profesionāla un mūsdienīga sociālā darba attīstība pašvaldībās” ex-post izvērtējuma starprezultātiem 2022.gada decembrī, mācību vajadzības praktizējošiem sociālajiem darbiniekiem ietver darbu ar ģimenēm ar bērniem, jauniešiem (ar deviantu uzvedību, ar dažāda veida atkarībām, netradicionālu seksuālo orientāciju), bērniem bāreņiem un bērniem pēc ārpusģimenes aprūpes izbeigšanās, u.c. (2) GATAVĪBA. No 2018. gada jūlija divu gadu laikā atbilstoši Labklājības ministrijas pasūtījumam SIA „AC Konsultācijas” veica metodikas sociālajam darbam ģimenēm ar bērniem izstrādi un apmācīja sociālos darbiniekus. Tās rezultātā analizēta esošā situācija, iespējas un ierobežojumi jaunai metodikai; Izpētīta Somijas pieredze, izstrādāts un praksē aprobēts, īstenojot pilotprojektus 22 pašvaldību sociālajos dienestos, apjomīgs metodiskais materiāls sociālajam darbam ģimenēm ar bērniem un seši tā pielikumi; īstenotas atbilstošas klātienes un tiešsaistes mācību programmas. Ministrija ietvērusi normatīvā regulējuma grozījumos pāreju uz vienotu sociālā darba ar ģimenēm ar bērniem prakses īstenošanu, sākot ar 2028.gadu (grozījumi MK 13.06.2017. noteikumos Nr. 338 “Prasības sociālo pakalpojumu sniedzējiem”).Radīti priekšnoteikumi sociālā darba specializācijas "Sociālais darbinieks ģimenēm ar bērniem" profesionālās kvalifikācijas prasību izstrādei un īstenošanai mūžizglītībā. Savukārt izstrādātā sociālā darba ar jauniešiem metodika 2022 un 2023.gados veido pamatu kā moduli šajā programmā pievienot darbu ar to mērķa grupu jauniešiem, kuri nosaukti ex-post izvērtējumā. Papildus, RSU īsteno starptautisku akreditētu maģistra studiju programmu “ Sociālais darbs ar bērniem un jauniešiem”. (3) NOZĪME UN ILGTSPĒJA. 2020.gadā pēc aktualizētā sociālā darbinieka profesijas standarta spēkā stāšanās projekta “Profesionāla sociālā darba attīstība pašvaldībās” atsākās diskusijas par sociālā darba specializācijām, kuras būtu iekļaujamas, grozot Profesiju klasifikatoru. Tās beidzās bez rezultāta, taču, gan balstoties Somijas pieredzē, gan attiecīgās metodikas izstrādātāju izpētē pamatotajos viedokļos dominēja priekšlikums kā pirmo specializāciju standarta aktualizācijas gadījumā ( 5 gadu laikā) attīstīt “Sociālo darbu ar ģimenēm ar bērniem”, turklāt tam veidot PKP 7. LKI līmenī ( ar maģistra grādu). Lai nodrošinātu nozares profesionāļu pieeju profesionālai pilnveidei šajā sociālā darba tematikā, ieteicams vispirms piedāvāt no projekta līdzekļiem finansētu profesionālo pilnveidi, kamēr valsts nav pārgājusi uz pilnībā no valsts budžeta finansētu augstāko izglītību nozarē.  |
|  2635 10 Sociālais DARBINIEKS darbam ar vardarbībā cietušām personām, programmas nosaukums **“ Sociālais darbs ar vardarbībā cietušām un vardarbību veikušām** **personām”** | (1)PIEPRASĪJUMS. Saskaņā ar projekta “Profesionāla un mūsdienīga sociālā darba attīstība pašvaldībās” ex-post izvērtējuma starprezultātiem 2022.gada decembrī, mācību vajadzības praktizējošiem sociālajiem darbiniekiem ietver darbu ar *personām, kuras cietušas no vardarbības un personas, kuras veikušas vardarbību*. Prasmes, kuras viņi uzskata par nepieciešamu apgūt, ietver *gadījuma vadīšanu/ resursu piesaisti, grupu vadīšanu, konsultēšanu (kontakta nodibināšanu ar klientu, motivēšanu, komunikāciju ar agresīvu klientu), t.sk. spēju būt empātiskam un pieņemošam.* Aptaujātie sociālie darbinieki nosauca arī kompetenci atpazīt *seksuālas vardarbības faktu, īpaši, ja tā bijusi vērsta pret bērniem.*(2) GATAVĪBA. Pateicoties projekta “Profesionāla sociālā darba attīstība pašvaldībās”’ ieguldījumam sociālo darbinieku profesionālajā pilnveidē, tiek attīstīta efektīva pieeja darbā ar vardarbībā cietušajām un arī vardarbību veikušajām personām. Profesionāļu vidē attīstās un nostiprinās izpratne par dažādiem vardarbības veidiem, tai skaitā intīmo partneru vardarbību, un meklētas pieejas tās risināšanai. Šobrīd vardarbības gadījumi ir viena no izplatītākajām un plašākajām tēmām sociālajā darbā. 2019.-2020.gadā ir izstrādāta metodika sociālajam darbam ar vardarbībā cietušām un vardarbību veikušām personām, ko veido metodisks materiāls, tiešsaistes un klātienes mācību programmas sociālajiem darbiniekiem, kas palīdz izprast vardarbības problemātiku un profesionāli strādāt gan ar cietušajām personām, gan vardarbības veicējiem. Metodikas izstrādei apvienojās profesionāļi no nodibinājuma “Centrs Dardedze”, SIA “Mācību centrs MKB”, biedrības “Centrs MARTA” un biedrības “Skalbes”. Starp metodikā padziļināti apskatītām ir šādas tēmas: vardarbības fenomens un vardarbību kā sociālu problēmu skaidrojošas teorijas; sociālā darba prakse vardarbības gadījumos, ētiskas dilemmas, prevence, specifisko gadījumu vadīšana, kā arī resursu atpazīšana, kāda kompetence nepieciešama darbā ar vardarbības gadījumiem, kādas sarunu tehnikas izmantot, lai veiksmīgi veidotu saskarsmi ar vardarbībā cietušajiem un vardarbību veikušām personām; sociālo darbu ar nepilngadīgu no vardarbības cietušu un vardarbību veikušu personu; sociālo darbu ar vardarbību veikušu personu un rīkiem darbā ar vardarbību veikušu personu, labās prakses piemēriem no citām valstīm.Savukārt SIA “Projektu un kvalitātes vadība” izstrādātā krīzes intervences sociālajā darbā metodika 2022 un 2023.gados veidos pamatu konkrētu krīzes intervences pieeju un attiecīgu kompetenču apguvei, kas jau nostiprinātas 2020.gada profesijas standartā, tādējādi stiprinot profesionālo kompetenci darbā ar vardarbībā cietušām personām un arī vardarbības veicējiem. (3) NOZĪME UN ILGTSPĒJA. Kombinējot abu metodiku resursus un sekojoši izstrādājot profesionālās pilnveides programmu saskaņā ar IZM piedāvātajiem paraugiem, un īstenojot mācības sociālajiem darbiniekiem, iespējams veidot ilgtspējīgu risinājumu sociālo darbinieku attiecīgās specializācijas ieviešanai.  |

Pēc šo trīs tematiku specializāciju profesionālās pilnveides programmu izstrādes un īstenošanas, plānots Padomei piedāvāt izskatīt jautājumu par nākamo trīs specializāciju profesionālās pilnveides programmu izstrādi un ieviešanu, diskutējot par šādām nozarē aktuālām tēmām, piemēram: (1) sociālais darbs izglītības iestādēs, nolūkā pilnveidot pašvaldību dibinātu izglītības iestāžu darbinieku ar sociālā darba izglītību un attiecīgu amatu, profesionālās kompetences; (2) sociālais darbs ārstniecības iestādēs, īpaši paliatīvajā aprūpē; (3) sociālais darbs ar personām ar funkcionāliem traucējumiem; (4) karitatīvais sociālais darbs.

\*Konsultācijās ar VISC noskaidrots, ka specializācijas izvēloties, nav nepieciešams sekot tikai Profesiju klasifikatoram, bet svarīgākas ir prakses vajadzības – mūsu gadījumā tās atspoguļo ex-post izvērtējums. Sociālā darba profesijas specializāciju nosaukumi saistībā ar spēkā esošā Profesiju klasifikatora saturu:

* 2635 01 Sociālais DARBINIEKS
* 2635 02 Karitatīvais sociālais DARBINIEKS
* 2635 03 Sociālais DARBINIEKS darbam ar ģimeni un bērniem
* 2635 04 Sociālais DARBINIEKS darbam ar veciem cilvēkiem
* 2635 05 Sociālais DARBINIEKS darbam ar bezpajumtniekiem
* 2635 06 Sociālais DARBINIEKS darbam ar personām ar atkarības problēmām
* 2635 07 Sociālais DARBINIEKS darbam ar personām brīvības atņemšanas iestādēs un personām, kuras atbrīvotas no šīm iestādēm
* 2635 08 Sociālais DARBINIEKS darbam ar personām ar funkcionāliem traucējumiem
* 2635 09 Sociālais DARBINIEKS darbam ar klientiem ārstniecības iestādēs
* 2635 10 Sociālais DARBINIEKS darbam ar vardarbībā cietušām personām
* 2635 11 Sociālais DARBINIEKS darbam ar personu grupām
* 2635 12 Kopienas sociālais DARBINIEKS

Sagatavoja projekta “Profesionāla un mūsdienīga sociālā darba attīstība” vecākā eksperte Liesma Ose

1. Canadian Association of Social Workers. Social Work Practice in Community Development. Pieejams: <https://www.casw-acts.ca/en/social-work-practice-community-development> [↑](#footnote-ref-1)
2. Apspriests un saskaņots ar metodikas izstrādes vadītāju. [↑](#footnote-ref-2)